

Avaustiedote 8.8.2024

**Tervetuloa avoimiin harjoituksiin ja klubikaraokeen – luvassa myös lipputarjouksia**

**AVOIMET OVET TEATTERISSA TAITEIDEN YÖNÄ 16.8.**

Kouvolan Teatterissa on avoimet ovet Taiteiden yönä perjantaina 16.8. kello 18–21.30. Kaaos kulisseissa -farssin avoimet harjoitukset järjestetään suurella näyttämöllä kello 18–19 ja 19.30–20.30. Klubilla on yleisölle avoin karaoke sekä teatterilaisten haastatteluja kello 19–21. Teatterin edessä ulkona on Teatteriravintola Repliikin katugrilli ja musiikkia sekä teatterin aulassa lipputarjouksia ja -arvontaa koko illan ajan.

Teatterin lippukassa on avoinna elokuun ajan maanantaista perjantaihin kello 11–15. Lisäksi lippukassa palvelee Taiteiden yönä 16.8. klo 18–21.30.

Näytösaikoja aikaistetaan syksystä lähtien niin, että jatkossa kaikki näytökset myös arkipäivinä alkavat pääsääntöisesti kello 13 ja 18.

**Yleisön toivomaa ohjelmistoa luvassa**

Syksyn 2024 ohjelmistossa on kolme suuren näyttämön ensi-iltaa. Kauden avaa 14.9. Kaaos kulisseissa -farssi, jossa teatterin tekemisen ihanuus ja kamaluus nousevat hauskasti esiin **Jukka Keinosen** ohjaamana. Korona-ajan jalkoihin jäänyt Kirka – Surun pyyhit silmistäni -musikaali palaa ohjelmistoon 10.10. alkaen. **Niko Taskisen** ohjauksessa rakastettu rocktähti **Kirill Kirka Babitzin** ja hänen unohtumaton musiikkinsaheräävät eloon. Syksyn huipennus Joulushow nähdään jälleen 9.11. alkaen. Uudistuvan revyyn ohjaa **Mari Kahri**.

Ohjelmistossa jatkaa 18.9. alkaen koko perheen näytelmä Ella ja kaverit – Paterock. Syksyn tarjontaa täydentävät vierailuesitykset kuten Teatteri ILMI Ö:n vauvateatteriesitys Metsämosaiikki, Jules Jazz Quartetin jazzkonsertti, **Aleksanteri Hakaniemen** 30-vuotisjuhlakonsertti ja **Ali Jahangirin** Mustavalkoista-show. Ajantasaiset tiedot ohjelmistosta ja yleisötapahtumista löytyvät teatterin sivuilta [www.kouvolanteatteri.fi](http://www.kouvolanteatteri.fi).

**Uusi hallintojohtaja syksystä alkaen**

Uutena hallintojohtajana aloitti 1.8. ekonomi, VTM **Helena Reilin** eläkkeelle siirtyneen **Mervi Ihalaisen** seuraajana. Reilin on aiemmin työskennellyt Helsingin Kaupunginteatterin talous- ja hallintojohtajana (2017–2023), Tampereen Teatterin hallintojohtajana (2009–2017) ja Fastems Oy:n viestintäpäällikkönä (1999–2009) sekä hoitanut useita luottamustehtäviä muun muassa Suomen Teatterinjohtajaliitossa.

*”Aloitan innoissani uudessa työssäni. Kouvolan Teatterissa on hyvä, toisia arvostava johtamiskulttuuri ja vahva yhdessä tekemisen tahto. Uusi teatteritalohanke osoittaa kaupungin myös arvostavan kulttuuria. Hallintojohtajana on hyvä aloittaa näistä lähtökohdista, etenkin kun talous on kunnossa ja lipunmyynti syksyn näytöksiin on alkanut lupaavasti kesätauon jälkeen”,* kertoo Reilin.

**Lisätiedot**

Anne Jokivirta, tiedottaja-tuottaja, Kouvolan Teatteri

045 899 7775

anne.jokivirta@kouvolanteatteri.fi

Helena Reilin, hallintojohtaja, Kouvolan Teatteri

040 196 1211

helena.reilin@kouvolanteatteri.fi

Tiina Luhtaniemi, teatterinjohtaja, Kouvolan Teatteri

(05) 7400 350 tai 040 213 8503

tiina.luhtaniemi@kouvolanteatteri.fi

Mediakuvat: [www.kouvolanteatteri.fi/teatteri/medialle](http://www.kouvolanteatteri.fi/teatteri/medialle)